送季長之上都
作者：釋德洪
朝代：宋

paragraphs: 十年不踏黄塵路，老盡歸心餘一縷。
因同夜語想京華，歸心百尺游絲舉。
前年别我楚山邊，解鞍班草弄雲泉。
今年送公古城北，花發水流聞杜鵑。
眉間秀色照春晚，青雲故人紛滿眼。
門前車馬氣如雲，知誰倒屣迎王粲。
行看腕脱供十吏，玉堂風景非人世。
萬乘扣扉宮月斜，夢驚呼燭度窗紗。